recursal/SuperWikiNEXT-32B huggingface dataset:
**רוברט הנרי לינדזי** (באנגלית: **Robert Henry Lindsay**‏; 23 באפריל 1868 – 19 במרץ 1938) היה צייר קנדי.

חיים אישיים
-----------

לינדזי נולד בפרסקוט, אונטריו ב-23 באפריל 1868. אביו ג'ורג' לינדזי העביר את משפחתו לברוקוויל, אונטריו בזמן שרוברט היה ילד צעיר. רוברט לינדזי התחתן עם מרגרט אלן בוצ'ר בקרלטון פלייס ב-30 בספטמבר 1907.

הוא עסק בפעילות גופנית והתעניין בחתירה והפך לחבר הכבוד הראשון של מועדון החתירה ברוקוויל. מלבד מקצועו כאמן וכצייר סטודיו, היה לו תחביב גילוף בעץ.

לינדזי נפטר בברוקוויל ב-19 במרץ 1938.

אמן
---

כבר בתחילת חייו התעניין לינדזי באמנות. הוא למד במכון ברוקוויל. היה זה מכון למכניקה שכלל גם בית ספר לאומנויות שהעניק חינוך לאמנות גרפית, שם פיתח לינדזי את כישוריו. הוא נכנס לתפקיד כצייר בחברת הייצור סמארט של ג'יימס.

בעודו מועסק בסמארט הוא למד ציור ורישום אצל פרסי פ. ודקוק, בבית הספר לאמנות ברוקוויל באונטריו. לימוד זה הוביל אותו לקריירה כאמן מקצועי וצייר שמנים וצבעי מים.

בשנת 1911 הוא הפך למורה לאמנות במשרה חלקית בבית הספר ובהמשך ירש את ודקוק כמדריך האמנות בבית הספר לאמנות באונטריו בברוקוויל, תפקיד אותו מילא במשך 12 שנים. הוא לימד גם רישום בבית הספר לבנים של סנט אלבנס. הוא צייר עם הרולד א. פרל מטורונטו, במיוחד במחוז ניובורו-ווסטפורט ובמחוז לידס. הוא החזיק סטודיו בברוקוויל ממנו ניהל עסקי אמנות מסחרית וכן את מאמציו האמנותיים.

רוברט לינדזי, סתו, 1913
הוא היה חבר במועדון האמנויות של מונטריאול. שסייע בהקמתו בשנת 1912. לינדזי טייל הרבה, וצייר במיין, פלורידה ואירלנד.

רוברט לינדזי הפך לנאמן של ספריית ברוקוויל. כאשר ספריית קרנגי הוקמה כבית הקבע של האוספים האמנותיים הוא הפך לסגן יו"ר מועצת הספרייה הציבורית ברוקוויל. הוא רשם רישומי עיפרון רבים את ברוקוויל שהם כעת בעלי ערך היסטורי.

לאחר מותו בשנת 1938 אלמנתו, מרגרט בושה לינדזי, תרמה לספרייה כארבעים משרטוטיו.

תערוכות ואוספים
---------------

הוא השתתף בתערוכות האביב של אגודת האמנות של מונטריאול בין השנים 1911 ועד 1934. לינדזי הציג גם ציורי שמן וגם צבעי מים עם האקדמיה המלכותית לאמנויות הקנדיות, אגודת האמנים אונטריו, ועמותת האמנות במונטריאול.

בנוסף להשתתפותו הקבועה באירועים אלה במונטריאול ובטורונטו, ידוע שהוא הציג גם באוטווה, ויניפג, שיקגו, ובלפסט, אירלנד. זמן לא רב לאחר מותו הוצגו עבודותיו של לינדזי במועדון האמנויות במונטריאול.

עבודותיו של רוברט ה. לינדזי קיימות באוספי הספרייה הלאומית והארכיונים של קנדה מוזיאון ברוקוויל.

קישורים חיצוניים
----------------

ויקישיתוף מדיה וקבצים בנושא **רוברט הנרי לינדזי** בוויקישיתוף

הערות שוליים
------------

1. ↑  Macdonald, Colin S. ed. (1975). *A Dictionary of Canadian Artists*. **3**(1st ed.). Ottawa: Canadian Paperback Publishing Ltd. pp. 855–856
2. ↑  "Robert Lindsay Passed Saturday, Funeral Tuesday" (PDF). History Matters: Newsletter of the Brockville & District Historical Society. 4, No. 6: 2. September 2002 [21 March 1938, The Recorder & Times].
3. ↑  Brockville Public Library, sites.rootsweb.com
4. ↑  "Our Men of Affairs: Robert Lindsay" (PDF). History Matters: Newsletter of the Brockville & District Historical Society. 4, No. 6: 1–2. September 2002 [18 February 1932, The Recorder & Times].
5. ↑  "About Robert Henry Lindsay"
הרב רכניצר
הרב **מאיר דב (רב בערל) רכניצר** (נולד י"ב באייר תשי"ח, 2 במאי 1958) הוא ראש ישיבת בעלז "אהל יהושע" בחיפה, ורב קהילת בעלז המקומית.

ביוגרפיה
--------

נולד בירושלים לשמעון יצחק רכניצר, יוצא פראונקירכן שבאוסטריה, תלמידו של מהרי"צ דושינסקי. למד במוסדות החינוך של חסידות בעלז בירושלים. נישא לחנה לבית בלזם, נכדת הרב מנחם מנדל למברגר שהיה רבה של טיסה פולגר.

מאז נישואיו מתגורר בחיפה בסמוך להורי אשתו. אחר נישואיו למד בכולל של הרב יואל קלופט. בהמלצת חברו לכולל, הרב שאול אלתר, מונה לכהן כר"מ בישיבת אור שמחה של חסידות גור בעיר. הוא היה לתלמיד של ראש הישיבה, הרב מנחם מנדל שפרן.

כיהן כשנתיים כר"מ בישיבת בעלזא בבני ברק. עם פתיחת ישיבת בעלז בראשון לציון בסוף שנת תשנ"ד, מונה לר"מ. כעבור שנתיים, הועמד בראש ישיבת בעלז "אהל יהושע" בחיפה שנפתחה אז. הוא מונה גם לרב ודיין בקהילת בעלז בעיר.

הרב רכניצר מדגיש את הלימוד העיוני ומחנך את תלמידיו להמשיך בלימודי העיון גם לאחר נישואיהם. הוא מרבה להדריך את תלמידיו בצורת הלימוד.
הוא מפעיל רשת כוללים עולמית לאברכים נשואים שלומדים בשיטת הלימוד המיוחדת של הישיבה.
הוא מוסר גם שיחת חסידות מדי שבוע בישיבה וכן שיעור בשפת אמת לקבוצת בחורים. בשיעוריו הוא מרבה להביא מושגים מתחום הקבלה וציטוטים מספר הזוהר.
הרב מתאפיין באהבתו הרבה לתלמידיו וכן אהבתם אליו, תלמידיו הגדולים מכונים בפי החסידים "בערליסטים". 

האדמו"ר מבעלז מינהו להדריך את נכדו הבכור, הרב שלום רוקח.

לרב רכניצר 12 ילדים. בנו הרב משה נטע מכהן כראש כולל של מוסדות "אור הרשב"י" במירון. בתו אסתר, היא כלתו של הרב יעקב גרינוולד, דיין בבד"ץ מחזיקי הדת, רב בית הכנסת קהילות יעקב בבני ברק, וראש כולל עיון בבני ברק. בת נוספת נשואה לרב ישראל אהרן למברגר, בנו של רבי מנדל ממאקווא ירושלים. בתו שפרה לאה, נשואה לאברהם שמואל צבי רוקח, בנו של הרב אהרן מרדכי רוקח בנו של האדמו"ר מבעלזא.

אחיו הרב יונה, ראש ישיבת צ'רנוביל. אחיו הרב יוסף צבי, דומ"ץ בבית הכנסת "בית פנחס" של חסידי בעלזא באשדוד ור"מ בישיבה של חסידי בעלזא בבני ברק.

ספריו
-----

* **צילותא דשמעתתא** על מסכת בבא מציעא, נערך מתוך שיעורים, ראשון לציון תשנ"ו (הלינק לאוצר החכמה, הזמין למנויים בלבד)
* **דברים מאירים** על מסכת פסחים וקידושין, נערך מתוך שיעורים, ירושלים תשס"ז
* **צילותא דשמעתתא** על מסכת בבא בתרא, פרק חזקת הבתים ופרק יש נוחלין, נערך מתוך שיעורים, ירושלים תשע"ה (הלינק לאוצר החכמה, הזמין למנויים בלבד)

קישורים חיצוניים
----------------

* שיעוריו באתר קול הלשון.

הערות שוליים
------------

1. ↑  ישראל כהן, ‏הערב: החתונה הגדולה של נכד כ"ק האדמו"ר מבעלזא, באתר כיכר השבת, 2.6.2015

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 298075300
* WorldCat (עם VIAF): 298075300

 |
**ג'ולי וולפטורן** (בגרמנית: **Julie Wolfthorn**;‏ 8 בינואר 1864 – 26 בדצמבר 1944) הייתה ציירת יהודייה-גרמנייה. נולדה כג'ולי וולף למשפחה יהודית מהמעמד הבינוני בפרוסיה, ומאוחר יותר היא שינתה את שם משפחתה וולפטורן על שם עיר הולדתה טורון.

קורות חיים
----------

דיוקן של הדה אולנברג (1901)
וולפטורן נולדה בטורון. בשנת 1883 היא עברה להתגורר בברלין עם קרוביה לאחר מות הוריה. בשנת 1890 למדה בבית הספר לציור של קורט הרמן לנשים. מכיוון שאקדמיות לאמנות גרמניות לא אישרו לנשים ללמוד ציור, היא נסעה לפאריס ללמוד באקדמיה קולארוסי באקדמיה ז'וליאן, שם צברה מיומנויות הדרושות כדי להצליח בציור. לאחר שסיימה את לימודיה בפריז, חזרה לברלין. בשנת 1898, היא הפכה למייסדת שותפה של "Verein der Künstlerinnen und Kunstfreunde Berlin" (אגודת האמנים וידידי האמנות ברלין). בשנת 1905 חתמו ג'ולי וולפטהורן ומעל 200 אמניות על עצומה להתיר להן הצטרף לאקדמיה הפרוסית לאמנויות. דרישתן נדחתה על ידי מנהל האקדמיה אנטון פון ורנר.

עם קתה קולוויץ שיתפה פעולה בתערוכה "Verbindung Bildender Künstlerinnen". שתי הנשים נבחרות למנהלות בשנת 1912, אך היא ופאני רמאק הודחו ב-1933 לאחר עליית הנאצים לשלטון. ג'ולי וולפטורן נשארה בברלין לעבוד באגודת התרבות של יהודי גרמניה, שהוצא מחוץ לחוק על ידי הנאצים בשנת 1941. חברי האגודה נעצרו ורכוש האגודה הוחרם.

כחברה פעילה באגודת האמניות בברלין החל משנת 1927, שליט הציגה את ציוריה ועבודות אחרות לצד אמניות ידועות כמו קתה קולביץ, לוטה לזרשטיין, רחל שליט-מרכוס, קתה מינצר-נוימן וגרטה צ'אקי-קופוני. 

ב-28 באוקטובר 1942 גורשו ג'ולי וולפטהורן בת ה-78 ואחותה לואיז וולף לטרזיינשטט. וולפטורן המשיכה לצייר, ככל האפשר בנסיבות התקופה, עד למותה ב-26 בדצמבר 1944.

יצירותיה
--------

דיוקן של הפסל הגרמני גאורג וולף (1905)
דיוקנה של מרלן דיטריך, ג. 1930
וולפטורן ידועה בזכות דיוקנאותיה. היא יצרה דיוקנאות של מאות אנשים מפורסמים מתקופתה בברלין. כמה מהאישים המפורסמים ביותר של דיוקנאותיה כוללים:

* גוסטב לנדאואר
* משפחות האדריכלים הרמן מוטוסיוס ופטר ברנס
* גבריאל רויטר
* גרטה וקונרד אנסורג'
* טילה דוריו
* מריה אורסקה
* קרולה נהר
* מרגרט וגרהרט האופטמן
* אמילי ורודולף מוסה

לקריאה נוספת
------------

* ברויאר, גרדה. מיר, ג'וליה (עורכת): *נשים בעיצוב גרפי*, ג'וביס. ברלין, 2012.מסת"ב 978-3-86859-153-8, עמ ' 403 ff, 587-588
* הייקה קרסטנסן: *Die Malerin und Graphikerin Julie Wolfthorn (1864 - 1944).* *Rekonstruktion eines Künstlerinnenleben*, Marburg 2011.
* הדוויג ברנר: *Jüdische Frauen in der bildenden Kunst II.* קונסטנץ 2004.

קישורים חיצוניים
----------------

ויקישיתוף מדיה וקבצים בנושא **ג'ולי וולפטורן** בוויקישיתוף

הערות שוליים
------------

1. ↑  Szalit-Marcus, Rahel. "Rahel Szalit-Marcus, Verein der Berliner Künstlerinnen 1867".`{{cite web}}`: תחזוקה - ציטוט: url-status (link)
2. 1 2  "Julie Wolfthorn biography". *Ro Gallery*. Ro Gallery. נבדק ב-7 במרץ 2015. `{{cite web}}`:  (עזרה)
3. ↑  "Julie Wolfthorn biography". *JulieWolfthorn.de*. אורכב מ-המקור ב-15 בפברואר 2015. נבדק ב-7 במרץ 2015. `{{cite web}}`:  (עזרה)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987009831880405171
* GND: 1012920224
* ISNI: 0000 0003 6159 2815
* LCCN: no2011195738
* RKD: 85406
* SUDOC: 162005148
* ULAN: 500079151
* VIAF: 220978720
* WorldCat: lccn-no2011195738

 |
מראה הארמון מגני בוסקט
ארמון ורדאלה
תרשים קומת הקרקע
**ארמון ורדאלה** (במלטית: **Il-Palazz Verdala**, באנגלית: **Verdala Palace**) הוא אחד משלושת מעונותיו הרשמיים של נשיא מלטה, והוא שוכן בגני בוסקט שבדרום מערבו של האי מלטה.

היסטוריה
--------

גני בוסקט (מאיטלקית בוסקטו - "Boschetto" - חורש קטן) הוא אזור החורש הטבעי היחיד באי מלטה, אורכם כ-800 מטרים ורוחבם הממוצע הוא כ-200 מטרים. הגנים הם אחד האתרים היחידים באי שנהנים מזרימה של מי נגר עילי בשל כך שהם שוכנים בערוץ נחל המוביל מצוקי דינגלי שמדרום להן. הארמון עצמו שוכן בפינה הצפון-מזרחית של הגנים. במקום עמד בית ציד קטן שהוקם על ידי הגראנד מאסטר זא'ן דה לה ולט ב-1557. דה לה ולט בחר באתר בשל הצמחייה שבו ובזכות התאמתו לספורט הציד שהיה חביב על האבירים ההוספיטלרים. המבנה הנוכחי הוקם על ידי הגראנד מאסטר היג לובן דה ורדאל (Hughues Loubenx de Verdalle) ב-1586 וקרוי על שמו. הוא תוכנן על ידי האדריכל המוביל במלטה באותה עת, ג'רולאמו קסאר (Gerolamo Cassar), ונבנה ב-1582. המבנה הוקם בצורת מבצר רבוע שבארבע פינותיו מגדלי שמירה בולטים, וזאת כדי לספק לו הגנה מהתקפות הראזים העות'מאנים. עם זאת המגדלים הוקמו לקישוט בלבד, ולא היה להם ערך אסטרטגי. סביב הארמון נחפר חפיר יבש, והסלע שהוצא ממנו שימש כחומר בניין. 

כאשר הבריטים כבשו את האי מידיו של נפוליאון, הם השתמשו בארמון כבית כלא לשבויי המלחמה הצרפתים. לאחר מכן שימש זמן מה כבית חרושת לייצור משי, ואחר כך ננטש ומצבו התדרדר. באמצע המאה ה-19 שופץ המבנה והפך למעון הכפר של המושל הבריטי של מלטה. עם תחילת מלחמת העולם השנייה שימש הארמון כמקום מקלט ליצירות אמנות שהועברו אליו מהבירה ולטה. ב-1982 המבנה שופץ שוב והחל לשמש כבית הארחה לראשי מדינות אשר בקרו במדינה, וב-1987 הוכרז כמעון הקיץ הרשמי העומד לרשותו של נשיא הרפובליקה.

המבנה
-----

הארמון רבוע בצורתו, ותוכניתו פשוטה למדי. אורך כל אחת מצלעותיו הוא כ-30 מטרים, ושתי קומותיו משתרעות על פני שטח של 1,800 מ"ר בסך הכל. בארבעת המגדלים שבפינות המבנה קומה שלישית. גשר קטן מעל החפיר מוביל אל הכניסה הראשית בצידו הצפוני של המבנה. הכניסה נפתחת אל מבואה רבועה, ובהמשכה אולם מלבני מקורה בתקרת קמרון חבית, ששימש ככל הנראה כחדר האוכל. על תקרת האולם פרסקאות מסוף המאה ה-16, המתארים שמונה דמויות מיתולוגיות ושתי אלגוריות מוסריות. משני צדדיו של ציר זה (המבואה וחדר האוכל) שוכנים שלושה חללים רבועים בכל צד, שאחד מהם משמש כגרם מדרגות לולייני אל הקומה השנייה. אורכם ורוחבם של כל אחד מהחדרים הוא כעשרה מטרים לערך, בעוד שהחדר המלבני משתרע לאורך של 20 מטרים. במבנה מספר תוספות מאוחרות בסגנון אדריכלות הבארוק, כולן בקומה השנייה, הכוללות מרפסת, מעקה עמודים המקיף את הגג, ועמודים קטנים בין החלונות. מכך מוסק שייתכן שהקומה השנייה נוספה בשלב מאוחר יותר. ברצפת הקומה השנייה של המבנה שרד לוח שחמט שנחרט ברצפה על ידי החיילים הצרפתים שהוחזקו בארמון כשבויי מלחמה.

קישורים חיצוניים
----------------

ויקישיתוף מדיה וקבצים בנושא **ארמון ורדאלה** בוויקישיתוף
* הארמון באתר הרשמי של נשיא מלטה
* אודות ארמון ורדלה באתר המוקדש לג'רולאמו קסאר
* תמונות הארמון
* אודות אורוות הארמון באתר מחלקת העבודות והשירותים(הקישור אינו פעיל)

הערות שוליים
------------

1. ↑  verdala palace

|  |  |
| --- | --- |
| בקרת זהויות עריכת הנתון בוויקינתונים | 
* GND: 4583439-8
* VIAF: 247385555
* WorldCat (עם VIAF): 247385555

 |
**אתגר המילניום 2002** (MC02) היה תרגיל צבאי שבוצע על ידי צבא ארצות הברית בשנת 2002 ונחשב לתרגיל הגדול והיקר מסוגו בהיסטוריה הצבאית המודרנית.

מטרה
----

מטרתו של התרגיל הייתה לבחון את עוצמת הצבא האמריקני ובפרט את יעילות התפיסה החדשה שהתבססה על משקל עיקרי לחימוש באמצעי לחימה מונְחים מדויקים ולעליונות מודיעינית מוחלטת (תפיסת ה-RMA) ובד בבד ללמוד לפתח טקטיקות חדשות וכלי נשק מסוגים שיוכלו להתמודד עם האיומים הקיימים כיום בפני הצבא המודרני.

התנהלות
-------

התרגיל התקיים בין ה-24 ביולי ל-15 באוגוסט 2002 ועלה מעל 250 מיליון דולר. וייחודו היה בשילוב בין סימולציות מחשב לבין תרגילים חיים. 

הכוח ה"כחול", ייצג את צבא ארצות הברית התמודד מול כוח "אדום", שהיה צבא של מדינה לא ידועה במזרח התיכון. הערכה הייתה כי מדובר בסימולציה של צבא עיראק או איראן.

הכוח האדום, בפיקודו של הגנרל האמריקאי בדימוס פול ואן רייפר, הצליח כבר בימים הראשונים של אתגר המילניום לשגר כמות מאסיבית של טילי קרקע-ים וים-ים נגד ספינות המלחמה האמריקאיות, בהן נושאות מטוסים ובסופו של דבר הטביע לא פחות מ-13 ספינות - זאת למרות שהכוח שמול רייפר היה חזק בלי כל יחס פרופורציונלי מבחינת נשק ויכולות מודיעיניות. 

ואן רייפר התמודד מול האיומים הימיים כאשר שלח סירות קטנות (כדוגמת סירות דיג או סירות גומי) לאזור של ספינות מלחמה מהכוח הכחול, וביצע התקפות קונבנציונליות והתאבדותיות כנגד כלי השיט.
פעולה מוצלחת נוספת של ואן רייפר הייתה שליחת שליחים על אופנועים ליעדיהם על מנת למנוע מהכוח הכחול לנטר מסרים אלקטרוניים למיניהם. כלומר - שליחים אנושיים במסווה של אזרחים.

מסקנות התרגיל
-------------

תוצאות התרגיל לא השביעו את רצונם של בכירי הצבא האמריקאי, והוכיחו למעשה כי למרות העליונות הצבאית והמודיעינית המוחלטת של הצבא האמריקאי, יש משמעות רבה לכוח המקרה, האופי האנושי הגורמים לכך ש"שדה הקרב הוא ממלכת האי-ודאות" וש"כל התוכניות משתבשות במגע הראשון" (כפי שניסח קרל פון קלאוזביץ).

עם זאת, התקבלה המסקנה כי התרגיל בהחלט עשוי לדמות קרב מודרני בימים אלה. במשרד ההגנה למדו רבות מן התרגיל, וייתכן כי רפורמות רבות בצבא בוצעו בעקבות תוצאותיו.

קישורים חיצוניים
----------------

ויקישיתוף מדיה וקבצים בנושא **אתגר המילניום 2002** בוויקישיתוף
* טום שנקר, אסטרגיית נחיל דבורים - בלב ים, באתר הארץ, 13 בינואר 2008.
* עמרי פדהצור, חשיבה יצירתית שיטתית בצבא, **מערכות** 443 (יוני 2012), עמ' 4-11.

הערות שוליים
------------

1. 1 2 3 4 5 6 7  אריאל וישנה, ‏"אל תשכחו את קלאוזביץ", **השילוח**, גיליון 15, יוני 2019
2. ↑  עמרי פדהצור, חשיבה יצירתית שיטתית בצבא, **מערכות** 443 (יוני 2012), עמ' 4-11.
מפת הנמל הגדול ונמל מרסמשט
**מבצר סנט אנג'לו** (במלטית: **Forti Sant’Anġlu**; באנגלית **Fort St. Angelo**) הוא מבצר השוכן בקצה המערבי של העיר בירגו במלטה וצופה אל הנמל הגדול. אורכו של המבצר כ-220 מטרים מדרום-מזרח לצפון מערב ורוחבו כמאה מטרים. בינו לבין יתר חלקיה של בירגו מפרידה תעלה שמעליה שני גשרים, ואשר נחפרה בידי האבירים ההוספיטלרים.

לא ידוע בוודאות מתי הוקם המבצר, אך לפי האגדה ניצב במקום מקדש פיניקי ורומי אחריו. במאה ה-9 כבר עמד במקום מבנה מבוצר. במאות ה-14 וה-15 שלט כתר אראגון במלטה והמבצר, ששימש כמעוזם של השליטים הפאודלים של האי, נודע בשם "קסטליו א מארה" או "קסטרום מאריס" (Castello a Mare או Castrum Maris - "המבצר ליד הים"). 

כאשר ההוספיטלרים הגיעו למלטה בשנת 1530, הם קבעו את בירגו כמעוזם, והמבצר היה למקום משכנו של הגראנד מאסטר. ההוספיטלרים חזקו ובצרו את המבצר, והוא עמד בהצלחה במצור הגדול שהטילו העות'מאנים על האי בשנת 1565, עת שימש כמפקדתם הראשית של האבירים. לאחר המצור הקימו ההוספיטלרים את העיר ולטה מעברו האחר של הנמל הגדול, וקבעו בה את מרכזם ב-1571. ביצורי המבצר חוזקו בסוף המאה ה-17, והוקמו בו ארבע סוללות ארטילריה במפלסים שונים. הבריטים קבעו את מפקדת זירת הים התיכון של הצי הבריטי במבנה בין השנים 1912-1979. ב-1998 העניקה ממשלת מלטה את הקומה העליונה במבצר, כולל קפלת אנה הקדושה, למסדר ההוספיטלרי, וזאת למשך 99 שנים. בחודשי הקיץ נערכים במבצר מופעי מוזיקה.

קישורים חיצוניים
----------------

ויקישיתוף מדיה וקבצים בנושא **מבצר סנט אנג'לו** בוויקישיתוף
* אודות המבצר באתר העיר בירגו(הקישור אינו פעיל)
* ביצורי בירגו באתר העיר(הקישור אינו פעיל)
* המבצר באתר לשכת התיירות של מלטה

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 248322798
* WorldCat (עם VIAF): 248322798

 |
**האפיפיור פסקליס הראשון** (בלטינית: **Paschalis I**;‏ מת ב-11 בפברואר 824) היה ההגמון של רומא מ-25 בינואר 817 עד מותו בשנת 824.

ביוגרפיה
--------

פסקל מסימי היה בנו של בונוסוס מסימי ואפיסקופה תאודורה, ומונה על ידי האפיפיור לאו השלישי לממונה על מנזר סנטו סטפנו של האביסינים, שם היה אחראי בין היתר על רווחת עולי הרגל לרומא. כמו כן, הוא מונה לקרדינל של סנטה פראסדה. ב-25 בינואר 817 הוא נבחר לאפיפיור, וקיבל מן הקיסר לואי החסיד הבטחה על עצמאות שלטונו, ועל ריבונותו במדינת האפיפיור.

פסקליס השתדל לשתף פעולה עם האימפריה הפרנקית, ומשח את לותר הראשון כקיסר בשנת 823. עם זאת, לותר ניסה להגדיל את כוח הקיסרות על חשבון הכנסייה, מה שהביא להתנגשויות בינו לבין האפיפיור. פסקליס ניסה להשפיע גם בכנסייה האימפריאלית הפרנקית וחיזק את מעמדו ברומא. בנוסף, הוא היה גם דרבן פעילות מיסיונרית בצפון אירופה. גם מבחינה תרבותית, הוא היה פעיל, והוא טיפל בהקמה ושחזור של כנסיות רומיות, אשר היו מעוטרות בחלקן עם פסיפסים על פי מסורת עתיקה.

ברומא הוא לא היה פופולרי בגלל הממשל הקפדני שלו, ובשנת 824 פרצו מהומות ברומא. ב-11 בפברואר 824 מת פסקליס ברומא, ולאחר מותו הוא נקבר בכנסיית סנטה פראסדה שנבנתה מחדש, אולם יורשו אאוגניוס השני העביר את עצמותיו לקפלה בבזיליקה של הוותיקן.

קישורים חיצוניים
----------------

ויקישיתוף מדיה וקבצים בנושא **פסקליס הראשון** בוויקישיתוף
* פסקליס הראשון, באתר אנציקלופדיה בריטניקה (באנגלית)

|  |  |  |
| --- | --- | --- |
| **הקודם**:**סטפנוס הרביעי** | **אפיפיור(רשימת האפיפיורים)** | **הבא**:**אאוגניוס השני** |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007463104905171
* BNE: XX5605725
* GND: 100957021
* ISNI: 0000 0000 3839 4763
* LCCN: n2004007898
* NKC: skuk0004472
* VcBA: 495/45916
* VIAF: 41226927
* WorldCat: lccn-n2004007898

 |
**יונאס ויליאמי סואוטאמו** (בפינית: **Joonas Viljami Suotamo**; נולד ב-3 באוקטובר 1986) הוא שחקן קולנוע פיני ושחקן כדורסל מקצועני לשעבר. הוא ידוע בעיקר בזכות תפקידו כצ'ובאקה בסאגת מלחמת הכוכבים לאחר שהחליף את פיטר מייהו, תחילה ככפיל גוף, במלחמת הכוכבים: הכוח מתעורר (2015) ולאחר מכן בתפקיד ראשי במלחמת הכוכבים: אחרוני הג'דיי (2017), סולו: סיפור מלחמת הכוכבים (2018) ובמלחמת הכוכבים: עלייתו של סקייווקר (2019).

ראשית חיים והשכלה
-----------------

סואוטאמו נולד באספו, אווסיימה, פינלנד. בילדותו מילא תפקידים כשחקן במה. סואוטאמו למד באוניברסיטת פנסילבניה (PSU) ומילא את תפקיד הפאוור פורוורד והסנטר בקבוצת פיט סטייט ניטאני ליונס. עם התעניינות בילדות במוזיקה, אמנויות וסרטים הוא למד קולנוע בפנסילבניה והתמקד בפיתוח קריירה באמנויות הבמה. הוא עזב את השירות בצבא בדרגת סגן משנה.

קריירת כדורסל
-------------

### קריירת מועדונים

הוא שיחק שבע עונות בליגות הכדורסל של פינלנד, כולל ארבע עונות בקוריסליגה, ליגת העל הפינית. במשך כמה שנים עבד גם במכירת ביטוחים.

### קריירה בנבחרת

סוטאמו שיחק שלושה משחקים בנבחרת הכדורסל הלאומית הפינית ו-66 משחקים עבור נבחרות הנוער.

קריירת משחק
-----------

סואוטאמו ידוע בעיקר בזכות תפקידו כצ'ובאקה בזיכיון **מלחמת הכוכבים**, תפקיד בו הוא התחיל ככפיל גוף עבור שחקן צ'ובאקה המקורי פיטר מייהו ב**מלחמת הכוכבים: הכוח מתעורר**, ככל שבריאותו של מייהו הידרדרה והיה לו קשה יותר לגלם את התפקיד (הוא מת לבסוף ב-30 באפריל 2019), סואוטאמו המשיך לגלם את הדמות בשאר סרטי הסדרה לרבות *מלחמת הכוכבים: אחרוני הג'דיי*, *סולו: סיפור מלחמת הכוכבים* (2018) ובסרט **מלחמת הכוכבים: עלייתו של סקייווקר**.

פילמוגרפיה
----------

| שנה | סרט / סדרה | תפקיד | הערות |
| --- | --- | --- | --- |
| 2015 | מלחמת הכוכבים: הכוח מתעורר | צ'ובאקה | תפקיד משותף עם פיטר מייהו |
| 2017 | מלחמת הכוכבים: אחרוני הג'דיי |  |
| 2018 | סולו: סיפור מלחמת הכוכבים |  |
| 2019 | מלחמת הכוכבים: עלייתו של סקייווקר |  |
| 2024 | The Acolyte | סדרה עתידית של דיסני+ |

קישורים חיצוניים
----------------

ויקישיתוף מדיה וקבצים בנושא **יונאס סואוטאמו** בוויקישיתוף
* אתר האינטרנט הרשמי של יונאס סואוטאמו
* יונאס סואוטאמו, ברשת החברתית פייסבוק

* יונאס סואוטאמו, ברשת החברתית אקס (טוויטר)

* יונאס סואוטאמו, ברשת החברתית אינסטגרם
* פרופיל הכדורסל באתר פן סטייט
* יונאס סואוטאמו באתר sports-reference.com
* סטטיסטיקות בליגות הפיניות באתר basket.fi

הערות שוליים
------------

1. ↑  "Suotamo To Graduate Early; Forgo Final Year With Nittany Lion Basketball Program". *Penn State Nittany Lions*. 25 ספט' 2008. אורכב מ-המקור ב-2015-12-26. נבדק ב-2015-12-28. `{{cite web}}`:  (עזרה)
2. ↑
3. 1 2  "Joonas Suotaio- statistics". *basket.fi*. אורכב מ-המקור ב-2017-12-29. נבדק ב-17 בדצמבר 2017. `{{cite web}}`:  (עזרה)
4. ↑  "Joonas Suotamo player profile". *eurobasket.com*. נבדק ב-2015-12-28.
5. ↑  Entertainment (2016-01-05). "Joonas Suotamo: Chewbacca's double in 'The Force Awakens'". Business Insider. נבדק ב-2016-12-21.
6. ↑  Parfitt, Orlando (18 דצמ' 2015). "JJ Abrams On The New Chewbacca, Episode 8 And That Daniel Craig Cameo". *Yahoo! Movies*. אורכב מ-המקור ב-2016-03-05. נבדק ב-2015-12-28. `{{cite news}}`:  (עזרה)

|  |  |
| --- | --- |
| בקרת זהויות עריכת הנתון בוויקינתונים | 
* LCCN: no2018131955
* VIAF: 1216159474290327661889
* WorldCat: lccn-no2018131955

 |
**ויקטוריה** (במלטית: **Victoria**) או בשמה הקודם **רבאט של גוזו** או רק **רבאט** (**Ir-Rabat Għawdex** או **Rabat**) היא העיר הגדולה באי גוזו שבמלטה ומרכזו המנהלי של האי. שמה המקורי של העיר היה "רבאט" או "רבאט של גוזו" (כדי להבדילה מהעיר רבאט שבאי מלטה), אך ב-1887 העניק לה המושל הבריטי את השם "ויקטוריה" לרגל יובל החמישים של המלכה ויקטוריה. עם זאת שני השמות עדיין רווחים, ותושבי העיר מכונים "Rabtin t'Għawdex". העיר שוכנת על רמה במרכז גוזו ואוכלוסייתה מנתה 6,414 תושבים בשנת 2005, היינו, כמעט רבע מתושבי האי.

היסטוריה
--------

חזית הקתדרלה
ליבה של העיר ברובע המבוצר הקטן (Citadella או Il-Kastel) הנמצא על גבעה בגובה של כ-150 מטר. לפי ממצאים ארכאולוגיים היה קיים יישוב במקום כבר בתקופת האבן, אך העיר בוצרה לראשונה בתקופת הברונזה, בסביבות שנת 1500 לפנה"ס. העיר המשיכה להתפתח בתקופת הפיניקים ובתקופת רומאים.

בתקופת השלטון הערבי קיבלה העיר שכללה בעיקר את הסיטדלה, את השם "רבאט". הסיטדלה הייתה אמורה להעניק מגן לתושבי האי, אך למרות זאת, ב-1551 נשבו כמעט כל 5,000 תושבי העיר והאי על ידי העות'מאנים ועל ידי שודדי ים ברברים, ונשלחו אל שוקי העבדים בלוב.

העיר נותרה בשיממונה עד שההוספיטלרים החלו את בנייתו המחודשת של הרובע המבוצר בשנת 1559. עבודות הבניה נמשכו עד 1603 וכללו את האגף הדרומי הצופה אל העיר שמחוץ לחומות. האגף הצפוני קדום יותר ונבנה בתקופת שלטון אראגון באי. לאחר השלמת הבניה נהגו כל תושבי האזור ללון ברובע, אך לאחר שנוהג זה פסק, נותרה הרובע ריק מתושבים בדרך כלל.

ב-1864 הפכה גוזו לדיוקסיה עצמאית וויקטוריה הייתה למקום מושבו של הבישוף. ב-1887 שונה שמה של רבאט לוויקטוריה (רשמית Città Victoria), והיא חרתה את האותיות VR ("ויקטוריה רגינה" - "המלכה ויקטוריה") על סמלה. באותה הזדמנות זכתה ויקטוריה למעמד של עיר.

כנסיות העיר
-----------

בין חומות הרובע המבוצר נמצאת קתדרלת עליית הבתולה שתוכננה על ידי האדריכל לורנצו גאפה (Lorenzo Gafà). הקתדרלה נבנתה בין השנים 1697 ו-1711 במקום הכנסייה שחרבה בשנת 1693 ברעידת אדמה. בשל קשיי מימון, כיפת הקתדרלה מעולם לא הושלמה, אך בתוך הכנסייה נצבעה התקרה בסגנון המדמה את העיין לחשוב כי זו אכן קיימת (Trope l'oeil). הכנסייה החשובה האחרת בעיר מוקדשת לגאורגיוס הקדוש, הקדוש הפטרון של העיר.

קישורים חיצוניים
----------------

ויקישיתוף מדיה וקבצים בנושא **ויקטוריה** בוויקישיתוף
* אתר האינטרנט הרשמי של ויקטוריה
* ויקטוריה באתר הרשמי של האי גוזו

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007564516505171
* GND: 4753832-6
* LCCN: n82057664
* MusicBrainz: edb8b0db-b763-4513-b192-3b50cf8c1a25
* SELIBR: 157609
* WorldCat: lccn-n82057664

 |
**ריינהרד ג. הייניש** (נולד ב: 23 בפברואר 1963 בקלגנפורט) הוא מדען אוסטרי ומרצה באוניברסיטה.

ביוגרפיה
--------

הייניש גדל בפילאך, בשנת 1983 החל ללמוד מדעי המדינה באוניברסיטת וינה. בשנת 1987 קיבל מאוניברסיטת וירג'יניה תואר מאסטר לאומנויות ובשנת 1994 תואר דוקטור מאוניברסיטת המדינה של מישיגן. 

החל משנת 2009 משמש כפרופסור לפוליטיקה אוסטרית. לאחר מכן הוא עבר לאוניברסיטת פיטסבורג, שם הוא עבד כפרופסור למדע המדינה והיה למנהל המחלקה ללימודים בינלאומיים. מאז ספטמבר 2009 משמש כפרופסור לפוליטיקה אוסטרית מנקודת מבט אירופית השוואתית באוניברסיטת זלצבורג וכראש המחלקה למדעי המדינה.

בעבודתו המדעית עוסק הייניש, בין השאר, בשאלות אודות הפוליטיקה האוסטרית בהקשר האירופי, מחקר פופוליזם השוואתי ומדיניות השוואתית בשוק העבודה. הייניש הוא המייסד והמנהל האקדמי של אוניברסיטת הקיץ קרינתיה ויו"ר האגודה האוסטרית למדע המדינה מאז שנת 2016.

ריינהרד הייניש נשוי לסופר קווטקה ליפוש.

קישורים חיצוניים
----------------

ויקישיתוף מדיה וקבצים בנושא **ריינהרד ג. הייניש** בוויקישיתוף

הערות שוליים
------------

1. ↑  UNIV.-PROF. MAG. DR. REINHARD HEINISCH (PHD)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007362864405171
* GND: 171861582
* LCCN: n2002101548
* NKC: pna20201091727
* ORCID: 0000-0002-0019-2423
* SUDOC: 198025947
* VIAF: 269209986
* WorldCat: lccn-n2002101548

 |
**תרבית שתן** היא בדיקת מעבדה שמטרתה לאבחן דלקת בדרכי השתן.

שתן תקין הוא לרוב נוזל מעוקר, אולם קיימים מספר מצבים בהם האדם בריא אך בתרבית השתן תהיה צמיחה. מאחר שהשופכה אינה סטרילית, וממוקמת בקרבת איבר המין הנשי או בזה הגברי, וכן בקרבת פי הטבעת, הרי שבעת מתן שתן יאספו בשתן חיידקים הנמצאים באזור איבר המין או על העור.

שיטות איסוף שתן לתרבית
----------------------

### שתן "אמצע זרם"

לאחר ניקוי יסודי של אזור איבר המין באמצעות מים וסבון אנטי חיידקי, אוספים רק את אמצע זרם השתן (mid-stream), כלומר, התחלת מתן השתן תהיה לשירותים (כך השתן הראשון שוטף את החיידקים) והמשך השתן יהיה לרוב נקי מחיידקים.

שיטה זו יעילה כל עוד יש שיתוף פעולה מצד הנבדק, אם כי בתינוקות זכרים שאינם שולטים בשתן ניתן להשכיב את התינוק על גבו ולחכות שישתין, ולאסוף את אמצע הזרם בכוס מהאוויר.

### צנתור שלפוחית השתן

בשיטה זו (קטטריזציה) מחדירים באופן סטרילי צינור דק לשופכה ואוספים שתן ישירות משלפוחית השתן. שיטה זו מפיקה לרוב שתן סטרילי, ומשמשת לאיסוף שתן בחולים שאינם מסוגלים לשתף פעולה, למשל בתינוקות.

סיבוכים (נדירים): אם הצנתור נעשה באופן לא נקי - החדרת זיהום לדרכי השתן.

### ניקור על־חיקי

בשיטה זו (Suprapubic aspiration) אוספים שתן באופן סטרילי למזרק באמצעות מחט המוחדרת דרך העור לשלפוחית השתן. שיטה זו היא היעילה ביותר להשגת שתן סטרילי. בשימוש בתינוקות, בילדים ובבעלי חיים. מבחינת כאב, הרושם הוא שהניקור אינו כואב יותר מבדיקת דם רגילה.

יתרונות: השיטה בטוחה יותר מקטטריזציה מבחינת סיכון לגרימת דלקת בדרכי השתן. השתן המופק הוא סטרילי.

מגבלות: שלפוחית השתן צריכה להיות מלאה יחסית כדי לאתר אותה.

ראו גם
------

* בדיקת שתן

קישורים חיצוניים
----------------

* דלקת בדרכי השתן באתר "קידספדיה"
* ד"ר יוסף אברבנאל, צנתור עצמי של שלפוחית השתן, באתר כמוני
**ג'ייקוב אוואנס השלישי** (באנגלית: **Jacob Evans III**; נולד ב-18 ביוני 1997) הוא כדורסלן אמריקאי, המשחק בעמדת הקלע בהפועל אילת.

קריירת מכללות
-------------

אוואנס דורג בארבעה כוכבים במחזור 2015 של התיכונים. הוא קלע 8.4 נקודות בממוצע בעונתו הראשונה באוניברסיטת סינסינטי. בעונתו השנייה הוא שיפר את ממוצע הנקודות שלו ל-13.5 נקודות.

בעונתו השלישית, אוואנס נבחר לקבוצה הראשונה של העונה, והוא היה פיינליסט של פרס הסמול פורוורד של העונה על שם ג'וליוס ארווינג. בטורניר ה-NCAA, קלע אוואנס 19 נקודות בסיבוב 32 האחרונות, במהלך ההפסד 73–75 לאוניברסיטת נבדה. אוואנס העמיד ממוצעים של 13.0 נקודות, 4.7 ריבאונדים, 3.1 אסיסטים ו-1.3 חטיפות למשחק באותה עונה. בתום העונה, אוואנס הכריז על מועמדותו לדראפט ה-NBA ‏2018.

קריירה מקצוענית
---------------

בדראפט נבחר אוואנס בבחירה ה-28 שבסיבוב הראשון על ידי אלופת ה-NBA בעונה החולפת, גולדן סטייט ווריורס. ב-2 ביולי 2018 הוא חתם בקבוצה. באותה עונה, הווריירס העפילו עד לגמר ה-NBA, אך הפסידו שם בשישה משחקים לטורונטו ראפטורס.

ב-24 באוקטובר 2019, אוואנס קלע את שיא הנקודות שלו ב-NBA, כשקלע 14 נקודות בהפסד 122–141 ללוס אנג'לס קליפרס.

ב-6 בפברואר 2020, אוואנס עבר בטרייד יחד עם דיאנג'לו ראסל ועומארי ספלמן למינסוטה טימברוולבס, עבור אנדרו וויגינס ושתי בחירות דראפט.

ב-24 בנובמבר 2020, עבר אוואנס בטרייד לניו יורק ניקס, אך שוחרר ב-9 בדצמבר בלי שרשם הופעה בקבוצה.

ב-26 בינואר 2021, חתם אוואנס באירי בייהוקס מליגת הפיתוח של ה-NBA. הוא שוחרר מבייהוקס ב-2 בפברואר, שהביאה במקומו את ג'ורדן בל.

ב-23 בפברואר 2021, חזר אוואנס לסנטה קרוז ווריורס, שבמדיה שיחק גם במהלך תקופתו בגולדן סטייט.

ב-5 באוגוסט 2021, חתם אוואנס לעונה בהפועל אילת מהליגה הישראלית.

קישורים חיצוניים
----------------

* ג'ייקוב אוואנס, ברשת החברתית אקס (טוויטר)
* ג'ייקוב אוואנס, ברשת החברתית אינסטגרם
* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA
* פרופיל, באתר ESPN

הערות שוליים
------------

1. ↑  גולדן סטייט מצרפת את ויגינס, באתר הקבוצה, 6 בפברואר 2020
2. ↑  ג'ייקוב אוואנס חתם בהפועל אילת לעונה, באתר מנהלת ליגת העל בכדורסל, ‏5 באוגוסט 2021
**אופטימיזציה הרמונית** (מִטּוּב תֹּאַם) - היא תת-תחום של אופטימיזציה מתמטית המנצלת את המחזוריות החבויה במבני נתונים ובגרפים תחת אילוצים נתונים. מטרתה לפרק כל תמורה יחידה למחזורים זרים על מנת לתאר את מרחב הפתרונות. מטבע הדברים, אופטימזציה הרמונית נוחה לשימוש בבעיות בהן יש למזער פונקציות מטרה מרוכבת, שכן בבעיות מחזוריות ישנה חשיבות רבה לפאזה.

אם T היא העתקה ליניארית שמיוצגת על ידי מטריצה A לפי בסיס סדור B של התחום של T, אז {\displaystyle {\mbox{Null}}(A)} הוא מרחב וקטורי הקואורדינטות של הגרעין {\displaystyle {\mbox{Ker}}(T)} לפי B, ושני המרחבים איזומרפיים.

אופטימיזציה הרמונית מנצלת את מרחב {\displaystyle {\mbox{Null}}(A)} למזעור פונקציית המטרה.

אלגוריתמי האופטימיזציה ההרמונית נפוצים בשלב העיבוד המקדים של הנתונים בתחומי הלמידה החישובית והבינה המלאכותית, תחומים שהפכו לפופולריים בשנים האחרונות.
שימוש באלגוריתמים מסוג זה נמצא יעיל כאשר קיימת התאמה לאופי הקלט הגולמי ואלגוריתם הלמידה.

אחד השימושים הנפוצים של אלגוריתמי האופטימיזציה ההרמונית הוא פירוק מסד הנתונים לאופנים עצמיים ראשונים (המכילים את המידע הגלום במסד הנתונים) ואופנים עצמיים משניים (רעש), באמצעות אלגוריתמים המשמשים לחיפוש בגרף - כגון DFS. את הרעש ניתן לסנן באמצעות טכניקות פשוטות לסינון רעשים. מלבד הכנת מסד הנתונים לפני תהליך הלמידה, אלגוריתמי אופטימיזציה הרמונית משמשים אף כטכניקה להורדת מימד, בשל יכולתם להטיל את מסד הנתונים על גבי מספר קטן של רכיבים.

הערות שוליים
------------

1. ↑  Bojović, Biljana, et al. Machine learning-based dynamic frequency and bandwidth allocation in self-organized LTE dense small cell deployments. **EURASIP Journal on Wireless Communications and Networking 2016** 183 (1)
**תחנת הרכבת נען** הייתה בעבר תחנת משא של הרכבת המנדטורית, מיקומה ליד כפר נענה העתיק, קרוב למושב יציץ ולא רחוק מקיבוץ נען. 
תחנה זאת משמשת כצומת לקווים לירושלים (דרך בית שמש) ולבאר שבע.

היסטוריה
--------

התחנה נוסדה בשנות ה-20 של המאה ה-20. בהתחלה היא שימשה להובלת תוצרת חקלאית של פרי הדר. ולאחר מכן שימשה גם כתחנת נוסעים לתושבי האזור. בשנות ה-40 היו עוצרות בתחנה שלוש רכבות מדי יום ולאחר קום המדינה שירתה התחנה את הרכבות בקו לירושלים. בשנות ה-50 נסללה מסילת הדרום מתחנת נען דרומה אל באר שבע ועם פתיחת הקו לבאר שבע בשנת 1956 הייתה תחנת נען תחנת ביניים בקו זה. בשיאה, בשנות ה-60, עצרו בתחנה כ-20 רכבות ביום, מחציתן בקו לבאר שבע ומחציתן בקו לירושלים. בסביבות שנת 1992 הופסקה עצירת הרכבות בתחנה וכיום זו תחנת רכבת תפעולית בלבד ובה ארבע מסילות תקניות, המשמשות למפגשי רכבות בקווים תל אביב — באר-שבע ותל אביב — בית שמש — ירושלים. רכבת ישראל מבצעת עבודות שיחזור במבנה ההיסטורי. התחנה ממוקמת בשדות בין קיבוץ נען לבין מושב יציץ, קרוב לשמורת הטבע עיינות גיבתון.

הכפלת קטע המסילה נען-לוד
------------------------

בקטע נען-לוד, שאורכו 10.5 קילומטר, עוברים שני קווים של רכבת ישראל. בעקבות העומס הרב שנוצר על הקטע, והמגבלה של שלוש רכבות בשעה לכל כיוון, הוחלט בעשור הראשון של המאה ה-21 על פי תוכנית החומש של רכבת ישראל להכפיל את המסילה בין לוד לנען. כמו כן, עקב ריבוי העקומות החדות בקטע המגבילות את מהירות הנסיעה, הוחלט שתוואי המסילה בין רחוב תל חי ברמלה עד תחנת נען יוחלף במסילה חדשה ומיושרת, בתוואי הסמוך לכביש 6. בניית המסילה הייתה אמורה להסתיים ברבעון הראשון של 2008, אך התעכבה עקב התנגדות של תושבי קיבוץ נען. בשנת 2011 הסתיימו העבודות על המסילה החדשה באזור נען וב-2012 הושק הקו המהיר של הרכבת מתל אביב לבאר שבע במסילת הדרום העובר בקטע נען-לוד. באותה עת עדיין נותרו בקטע נען-לוד עבודות שדרוג של הפרדות מפלסיות הממתינות לביצוע באזור רמלה, חלקן עקב גילוי קברים עתיקים.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **תחנת הרכבת נען** |

הערות שוליים
------------

1. ↑  החלטה בנושא הכפלת הקו באתר courts.co.il
2. ↑  המשנה למנכ"ל הרכבת בפגישה עם נציגי התושבים ברמלה: רכבת ישראל פועלת ככל יכולתה למען תושבי רמלה ולמען קידום ביצוע ההפרדות המפלסיות

| מסילת הרכבת יפו–ירושלים |
| --- |
| 

|  |  |
| --- | --- |
| (יפו) • (ת"א דרום) • כפר חב"ד • לוד • רמלה • (נען) • (נחל שורק) • (סג'ד) •  בית שמש • (בר גיורא) • (בתיר) • (ירושלים – גן החיות התנ"כי) • (ירושלים – מלחה) • (ירושלים)
מקרא: **כתב גדול** - אחת משבע התחנות המקוריות; **(בסוגריים)** - תחנת נוסעים שאינה פעילה כיום | הרכבת לירושלים מטפסת בתוואי נחל רפאיםהרכבת לירושלים מטפסת בתוואי נחל רפאים |

 |
**הוגו פון פול** (גרמנית: **Hugo von Pohl**‏; 25 באוגוסט 1855 – 23 בפברואר 1916) היה אדמירל בצי הקיסרות הגרמנית, אשר פיקד על צי הים הפתוח במהלך מלחמת העולם הראשונה.

ביוגרפיה
--------

### ראשית חייו

הוגו פול נולד ב-25 באוגוסט 1855 בברסלאו. ב-18 באפריל 1872 הצטרף פול לצי הגרמני הקיסרי, ולאחר הכשרה בסיסית שלו על היבשה ועל SMS רובר הוא סיים את לימודיו באקדמיה של הצי.

בגיל 24, קודם פול וקיבל את הפיקוד על הקורבטה קרולה. בשנות ה-80 של המאה ה-19 הוא שירת עם קורבנטקפיטן אלפרד פון טירפיץ, והיווה חלק ממה שנקרא "כנופיית טורפדו", שדגלה בדגש רב יותר על ספינות טורפדו בצי הגרמני. פול קיבל את הפיקוד על הספינת טורפדו אולאן, ספינת טורפדו מוקדמת, ניסיונית, בשנת 1882. שנתיים לאחר מכן, בסוף ספטמבר 1884, הוא היה מעורב בניסוי עם עיצובים חדשים של ספינות טורפדו, של החברות שינאו, תורניקרופט, א.ג. וולקן, ו-AG Weser; פול פיקד על אחת מסירות השינאו. במהלך התרגילים התנגשה סירתו של פול עם הסירה בפיקודו של אוגוסט פון הירינגן. בסירה הראשונה נוצר דליפה, בעוד ההיגוי של הסירה השנייה נפגעה, אך שתיהן חזרו בבטחה לנמל.

בשנות ה-90 של המאה ה-19 הועבר פול למטה הצי, שם הוא חזר לעבוד עם טירפיץ לאחר שהלה התמנה לתפקיד מזכיר המדינה של הצי. בשנת 1900 מונה פול למפקד הצי שנשלח לסין כדי לסייע בדיכוי מרד הבוקסרים. בזמן שהותו בסין, הוא פיקד על הסיירת המוגנת, ה-SMS הנזה, שהפגיזה את מבצרי הטאקו. במאי אותה שנה, פול הועלה לדרגת קורבטנקפיטן, ובשנת 1905 הוא מונה למפקד SMS אלזס. בשנת 1906 הוא הועלה לדרגת קונטר-אדמירל, ולאחר מכן הוא שימש כמפקד כוחות הסיור של הצי הגרמני. בשנת 1913 הוא קיבל תואר אצולה, ובאפריל מונה לראש מטה האדמירליות, תפקיד שבו החזיק במשך שנתיים.

כראש המטה של האדמירליות, היה פול מעורב בדיונים הגרמניים במהלך משבר יולי, בעקבות רצח פרנץ פרדיננד על ידי טרוריסטים סרבים בחודש הקודם. פול, הלמוט פון מולטקה הצעיר, ראש המטה הכללי הגרמני ותאובלד פון בתמן-הולווג, הקנצלר, פגשו את הקייזר וילהלם השני לאחר שהלה חזר מהפלגה לנורווגיה עם רוב צי הים הפתוח. פול והאחרים נכחו בכמה מפגשים עם הקיסר, שהפיקו בסופו של דבר את "המחאה הריקה" לאוסטרו-הונגריה; החלטה זו סייעה בסופו של דבר לדחוף את אירופה למלחמת העולם הראשונה עד סוף החודש.

### מלחמת העולם הראשונה

כבר בתחילת מלחמת העולם הראשונה, דרש פול תקיפות של הצוללות הגרמניות נגד ספינות סוחר זרות, ושוב ב-9 בינואר 1915 הוא קרא להגברת הלחימה הימית ושימוש בצוללות במאבק נגד ספינות סוחר. לאחר קרב שרטון דוגר (24 בינואר 1915) מונה פון פול ב-2 בפברואר 1915 למפקד צי הים הפתוח במקומו של אדמירל פרידריך פון אינגנול.

ב-4 בפברואר 1915 הוא חתם על צו למלחמת צוללות בלתי מוגבלת, שאחריו היה ניתן להטביע ללא אזהרה את כל הספינות הזרות במימי בריטניה ואירלנד. צו זה נכנס לתוקף ב-18 בפברואר 1915. עם זאת, רק צי קטן של 23 צוללות היה מוכן לשימוש.

עד מהרה, פול חלה קשה, כך שב-23 בינואר 1916, מונה ויצה-אדמירל ריינהרד שר למפקד צי הים הפתוח במקומו. חודש לאחר מכן, ב-23 בפברואר מת פול בברלין, בגיל 60.

קישורים חיצוניים
----------------

ויקישיתוף מדיה וקבצים בנושא **הוגו פון פול** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb10574265k (data)
* GND: 116267763
* ISNI: 0000 0000 1062 0239
* NLP: A32739011
* VIAF: 74598792
* WorldCat: viaf-74598792

 |
**בנג'ימין פרנסיס ובסטר** (באנגלית: Benjamin Francis Webster‏; 27 במרץ 1909 - 20 בספטמבר 1973) היה נגן סקסופון טנור אמריקאי שהשפיע רבות על עולם הג'אז.

חייו
----

בגיל צעיר החל ובסטר ללמוד פסנתר וויולה, עוד לפני שלמד סקסופון. לאחר שהוא למד את הבסיס של הסקסופון הוא נטש את שני הכלים האחרים והחל לנגן ב"להקה המשפחתית של יאנג" (אותה הוביל באותה תקופה לסטר יאנג). ובסטר ניגן רוב ימיו הצעירים באורקסטרות ובביג בנדים. בשנות הארבעים הוא הפך לסקספוניסט הראשי בתזמורתו של דיוק אלינגטון. 

שלוש השנים של ובסטר אצל אלינגטון השפיעו מאוד על סגנונו, ובסטר והבסיסט ג'ימי בלנטון השפיעו כל כך על התזמורת של אלינגטון, עד שהתקופה בה ניגנו כונתה תקופת להקת בלנטון-ובסטר. ובסטר השתתף בכמה מההקלטות החשובות ביותר של אלינגטון דוגמת "All Too Soon". לאחר שעזב את אלנגטון ב-1943 עבר לעבוד בניו יורק, שם הקליט בתכיפות רבה, הן כמוביל והן כמלווה.

בשנות ה-50 המשיך לעבוד בצורה דומה, שיאה של תקופה זו היא הקלטה משותפת עם הסקסופוניסט קולמן הוקינס ב-1957, בליווי אוסקר פיטרסון (פסנתר), הרב אליס (גיטרה), ריי בראון (גיטרה בס) ואלווין סטולר (תופים). לאחר מכן החל ובסטר לעבוד יחד עם הפסנתרון ארט טאטום, איתו הקליט סדרה של הקלטות שהפכו לקלאסיקות של ג'אז. ב-1964 עבר ובסטר להתגורר בדנמרק שם הוא עבד בתדירות נמוכה למדי, וניגן עם כל ג'אזיסט גדול שהגיע לאזור. בתקופה זאת חזר ובסטר לנגן בפסנתר והתנסה בסגנונות חדשים. ב-1971 חזר ובסטר לנגן עם אלינגטון והביג בנד שלו לכמה הופעות.

בן ובסטר מת ב-1973 באמסטרדם שבהולנד ונקבר בקופנהגן, דנמרק.

לאחר מותו הקים בילי מור את קרן בן ובסטר באמצעות עיזבונו של ובסטר. כיוון שהיורש החי היחיד של ובסטר היה הארלי רובינסון מלוס אנג'לס, שהסכים בשמחה לתרום את הירושה לקרן, אושרה הקרן בחותמת המלכותית הדנית. הקרן פועלת לקידום הג'אז בדנמרק - הקרן מחלקת פרס למוזיקאים מצטיינים ועל אף שהפרס אינו גדול, הוא נחשב ליוקרתי. בנוסף הקרן הביאה ג'אזיסטים רבים לדנמרק להופעות ולהקלטות.

קישורים חיצוניים
----------------

ויקישיתוף מדיה וקבצים בנושא **בן ובסטר** בוויקישיתוף
* בן ובסטר, ברשת החברתית פייסבוק
* בן ובסטר, במסד הנתונים הקולנועיים IMDb (באנגלית)
* בן ובסטר, באתר ספוטיפיי
* בן ובסטר, באתר AllMusic (באנגלית)
* בן ובסטר, באתר MusicBrainz (באנגלית)
* בן ובסטר, באתר Discogs (באנגלית)
* בן ובסטר, באתר בילבורד (באנגלית)
* ספריית הג'אז הדנית
* בית הספר למוזיקה, על שם ובסטר
* בן ובסטר, באתר אנציקלופדיה בריטניקה (באנגלית)
* בן ובסטר, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007440310405171
* BNE: XX854249
* BnF: cb13901058p (data)
* GND: 119499754
* ICCU: LO1V347040
* ISNI: 0000 0000 7359 1148
* LCCN: n82090923
* MusicBrainz: e28c0b26-3bdb-45dc-b4f5-f309c7c35ec4
* NKC: ola2002159545
* NTA: 07067308X
* SELIBR: 276720
* SNAC: w6697761
* SUDOC: 07744101X
* Trove: 1089646
* VIAF: 20492247
* WorldCat: lccn-n82090923

 |
גמלא סטאן ממעוף הציפור
**גמלה סטאן** (בשוודית: **Gamla stan**) הוא החלק העתיק ביותר של העיר סטוקהולם שבשוודיה. אזור גמלה סטאן ממוקם בעיקר על האי סטאדהולמן (אנ'), אך נמצא בחלקו גם באיים רידרהולמן (אנ'), הלגהאנדסהולמן (אנ') וסטרומסבורג (אנ'). האיים הללו מחוברים זה לזה באמצעות גשרים רבים, אשר העניקו לאזור גמלא סטן גם את הכינוי "העיירה שבין הגשרים".

אזור גמלה סטאן נוסד במאה ה-13 ומורכב כיום מרחובות מרוצפים, וסמטאות בסגנון ימי הביניים. תושבי העיר הראשונים היו ממוצא גרמני, והארכיטקטורה של גמלא סטן מושפעת מאוד מהארכיטקטורה הגרמנית של ימי הביניים.

באזור גמלה סטאן ישנם מבנים היסטוריים, דתיים או ומבני תרבות רבים כמו מוזיאון נובל (אנ'), קתדרלת סטוקהולם (אנ'), כנסיית רידרהולם, וארמון סטוקהולם (אנ') שנבנה במאה ה-18 על הריסות הארמון הקודם שנשרף. בבניין בית כנסת היסטורי בגמלה סטאן שוכן המוזיאון היהודי.

קישורים חיצוניים
----------------

| מיזמי קרן ויקימדיה |
| --- |
| ויקימסע מדריך למטייל בוויקימסע: **סטוקהולם/גמלה סטאן** |
| ויקישיתוף תמונות ומדיה בוויקישיתוף: **גמלה סטאן** |

* גמלה סטאן, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007542758805171
* LCCN: n97037050
* VIAF: 156109417
* WorldCat: lccn-n97037050

 |
**אגוסטין ג'יי** (נולד ב-16 בינואר 2004) הוא כדורגלן ארגנטינאי המשחק בעמדת הקישור בקבוצת סן לורנסו.

קריירה
------

ג'יי נולד בסן קרלוס סנטרו והחל לשחק בקבוצות מקומיות, עד שעבר לסן לורנצו בגיל 13. ג'יי ערך את הופעת הבכורה שלו בקבוצה הבוגרת של סן לורנצו ב-19 באפריל 2022, כשפתח בהרכב בניצחון 1-2 בחוץ על אוניון. את שערו הראשון במועדון כבש ב-9 ביולי 2022, במשחק ליגה נגד בוקה ג'וניורס, שבו עזר לקבוצתו לנצח 1-2, כשכבש את השער השוויון.

נבחרת לאומית
------------

נכלל בסגל נבחרת ארגנטינה עד גיל 20 לטורניר גביע העולם עד גיל 20 בשנת 2023.

קישורים חיצוניים
----------------

ויקישיתוף מדיה וקבצים בנושא **אגוסטין ג'יי** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר FootballDatabase.eu

הערות שוליים
------------

1. ↑  Lista de convocados para el Mundial Sub 20 באתר הרשמי של התאחדות הכדורגל הארגנטינאית, 3 במאי 2023 (בספרדית)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"אגוסטין ג'יי"**.
**תורת רמזי** היא תחום בקומבינטוריקה העוסק בשאלה כמה גדול צריך להיות מבנה מתמטי כדי להבטיח שתת-מבנה שלו מקיים תכונה מסוימת. הרעיון המרכזי הוא להראות ששום דבר גדול לא יכול להיות "אקראי מדי", ובכל מערכת כאוטית גדולה יש איים של סדר.

התורה פותחה בעיקר במאה ה-20. היא נקראת על שמו של פרנק רמזי שהוכיח את משפט רמזי, אחד המשפטים הראשונים במסגרת התורה. רמזי עצמו הוכיח את המשפט רק כלמה בדרך להוכחת תוצאה בלוגיקה מתמטית.

תוצאה טיפוסית בתורת רמזי תראה כי תכונה מסוימת חייבת להתקיים בתת-מבנה (למשל תת-גרף, מקצוע של היפרקובייה, קבוצה של מספרים טבעיים וכו') שהוא גדול מספיק. על פי רוב זו תהיה הוכחה לא קונסטרוקטיבית, ולא תבהיר כיצד למצוא תת-מבנה שכזה. בנוסף המבנים המעורבים נוטים להיות גדולים מאוד, והתורה מספקת את הדוגמאות הגדולות ביותר למספרים גדולים שיש להם שימוש (למשל מספר גרהאם).

תוצאות בסיסיות
--------------

* משפט רמזי - לכל מספר טבעי n קיים גרף שלם, כך שלא משנה כיצד נצבע את קשתותיו בשני צבעים שונים, תמיד יהיה לו תת-גרף שלם בגודל n שכל צלעותיו צבועות באותו הצבע (את המשפט ניתן להכליל לכל מספר טבעי של צבעים שונים).
* משפט ואן דר וארדן (לפי בארטל לנדרט ואן דר וארדן, 1927) - לכל c ו-n קיים מספר N כך שאם N מספרים עוקבים נצבעים ב-c צבעים שונים, אז קיימת סדרה חשבונית באורך n שכל איבריה באותו הצבע.
* משפט ארדש-סקרש: לכל סדרה בת יותר מ-ab מספרים יש תת-סדרה עולה באורך יותר מ-a או תת-סדרה יורדת באורך יותר מ-b.

ראו גם
------

* קומבינטוריקה קיצונית
* בארטל לנדרט ואן דר וארדן

קישורים חיצוניים
----------------

* תורת רמזי, באתר MathWorld (באנגלית)
**יאנה אלכסיינבה קודריאבצבה** (ברוסית: **Яна Алексеевна Кудрявцева**; נולדה ב-30 בספטמבר 1997) היא מתעמלת אומנותית רוסייה. היא אלופת עולם בעלת 16 מדליות, מהן 13 זהב ו-3 כסף, אלופת אירופה בעלת 13 מדליות זהב וסגנית אלופה אולימפית (ריו דה ז'ניירו 2016).

קודריאבצבה מחזיקה בשיא כמתעמלת הצעירה ביותר שניצחה באליפות העולם בקרב-רב בגיל 15. שברה שיא נוסף באליפות העולם 2014 כמתעמלת הצעירה ביותר שניצחה בתחרות הקרב-רב בגיל 16, בניקוד 75.266 נקודות, שמהווה שיא בפני עצמו. באליפות אירופה 2015 שברה את השיא של עצמה בתוצאה של 76.100 נקודות בקרב-רב (הציון הגבוה ביותר אי פעם במערכת השיפוט מהשנים 2013–2016).

היא מתאמנת בהדרכתה של אירנה וינר.

ביוגרפיה
--------

אביה של קודריאבצבה, אלכסיי קודריאצב הוא שחיין אולימפי בעל מדליית זהב אולימפית במשחה שליחים 4x200 מטר חופשי (ברצלונה 1992). אמה, ויקטוריה חריטונובה.

### ילדותה

אביה של קודריאבצבה שלח אותה לעסוק בהתעמלות כשהייתה בת ארבע כדי לשפר את הגמישות, היציבה וצורת הגוף.
הופעת הבכורה הבינלאומית שלה הייתה כשהשתתפה בתחרות לנוער בפינלנד ב-2007. היא זכתה בתחרויות זוטרות (לנוער) ברוסיה, כולל אליפויות זוטרות לאומיות בשנת 2009 דמיטרי, 2011 סמארה וב-2012 בקאזאן.

בשנת 2011, קודריאבצבה זכתה בתחרות הנוער העולמית (גביע העולם) וגם בשנים 2011–2012.
באליפות אירופה לנוער זכתה במדליית הזהב בכדור, ובנוסף עזרה לקבוצת הג'וניור הרוסית לזכות במדליית זהב קבוצתית.

### קריירה

פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. 
### חיים אישיים

ב-2018 התחתנה עם שחקן הוקי. בסוף אותה השנה נולדה בתם המשותפת.

קישורים חיצוניים
----------------

ויקישיתוף מדיה וקבצים בנושא **יאנה קודריאבצבה** בוויקישיתוף
* יאנה קודריאבצבה, ברשת החברתית פייסבוק
* יאנה קודריאבצבה, ברשת החברתית אינסטגרם
* יאנה קודריאבצבה, באתר olympedia.org
* יאנה קודריאבצבה, באתר התאחדות ההתעמלות הבין-לאומית
* אתר למנויים בלבד אמיר ענבר, רק אמרתם יאנה קודריאבצבה, וכבר היא נעלמה, באתר הארץ, 17 בינואר 2017
איור של החושן (מהאנציקלופדיה היהודית)
**פִּטְדָה** היא האבן השנייה בטור הראשון בחושן הכהן הגדול, והיא מיוחסת לשבט שמעון.

הפטדה במקורות
-------------

אבן ה'פטדה' נזכרת בתנך במספר מקומות, ובכולם היא נזכרת כאבן יקרה:

> 
> וּמִלֵּאתָ בוֹ מִלֻּאַת אֶבֶן, אַרְבָּעָה טוּרִים אָבֶן: טוּר, אֹדֶם פִּטְדָה וּבָרֶקֶת--הַטּוּר, הָאֶחָד
> 
> 
> 
> — ספר שמות, פרק כ"ח, פסוק י"ז
> 

> 
> בְּעֵדֶן גַּן-אֱלֹהִים הָיִיתָ, כָּל-אֶבֶן יְקָרָה מְסֻכָתֶךָ אֹדֶם פִּטְדָה וְיָהֲלֹם תַּרְשִׁישׁ שֹׁהַם וְיָשְׁפֵה, סַפִּיר נֹפֶךְ, וּבָרְקַת וְזָהָב; מְלֶאכֶת תֻּפֶּיךָ וּנְקָבֶיךָ בָּךְ, בְּיוֹם הִבָּרַאֲךָ כּוֹנָנוּ
> 
> 
> 
> — ספר יחזקאל, פרק כ"ח, פסוק י"ג
> 

> 
> לֹא יַעַרְכֶנָּה פִּטְדַת כּוּשׁ בְּכֶתֶם טָהוֹר לֹא תְסֻלֶּה.
> 
> 
> 
> — ספר איוב, פרק כ"ח, פסוק י"ט
> 

> 
> שמעון מפותח על פטדה, והיא ירקה ככרתי ותרגום אונקלוס ירקן ונקרא פראשמה. ונתנה לשמעון על שם שהוריקו פניהם פני זמרי וכן כל מי שחטא משבט שמעון בחטא מואב, ואמרו חז"ל סימן לעברה הדרוקן. וסגולתה שמקררת את הגוף. ועל כן מצויה בארץ כוש שהם חמים ושטופי זמה וצריכים אליה לקרר אותם, וזהו שאמר לא יערכנה פטדת כוש, לפי שהיא מצויה בכוש יחס אותה לכוש.
> 
> 
> 
> — הרב אליהו הכהן, מדרש תלפיות
>

זיהוי
-----

מאחר שאין במקורות פרטים מזהים לאבני החושן, הרי שאין לדעת לאיזו אבן חן התכוונו ואפילו מה היה צבעה.

פרופ' חיים רבין העיר במאמרו כי המילה "פטדה" לקוחה מסנסקריט ולא מלשון שמית משום שבשפות השמיות אין מלה קרובה קרבה אטימולוגית לפטדה, צימוד ט'+ד' נדיר בשפות השמיות ומכאן שאין "פטדה" מילה עברית במקורה. בסנסקריט "פִּטַה" משמעותה - "צהוב", אך יש הסבורים שגם בסנסקריט המלה "pita" היא שאולה. ייתכן אפוא שהן העברית והן הסנסקריט קיבלו אותה ממקור משותף.

### תרגומים

* תרגום אונקלוס מתרגם פטדה למונח הארמי **ירקן** מלשון ירוק.
* גם התרגום המיוחס ליונתן רואה בה אבן ירוקה ומכנה אותה **ירקתא**.
* אולם תרגום השבעים מתרגם פטדה - **טופזיון**.
* תרגום Basic English Bible בחר לתרגם פטדה לכריזוליט (Chrysolite).
* בשמות רבה נקראת פטדה בשם **טומפוזין**.
* תרגומים רבים לפטדה בוחרים בטופז.
* מכון המקדש זיהו את האבן עם טופז ירוק צהוב.

### אבני חן ומינרלים המיוחסים לפטדה

* כריזוליטכריזוליט
* טופזטופז

לקריאה נוספת
------------

* מ' סברדמיש וא' משיח, **אבני חן**, הוצאת מדע אבנים יקרות
* **עולם התנ"ך**, ספר שמות, הוצאת דודזון-עתי

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **פטדה** |

* אודות תרגום שמות אבני חן

הערות שוליים
------------

1. ↑  ראו להלן בשם מדרש תלפיות.
2. ↑  עולם התנך -שמות",הוצאת דברי הימים, הוצאה לאור בע"מ ,1993-1996, עמוד: 169

לחצו כדי להקטין חזרה

לחצו להגדלה

לדף הקובץתמונה אינטראקטיבית (לחצו להסבר)‏

---

אבני החושן
מפת רומא העתיקה; קלואקה מקסימה - באדום
**קלואקה מקסימה** (בלטינית: **Cloaca Maxima**, מילולית: הביב הגדול) היא אחת ממערכות הביוב המוקדמות ביותר. מערכת ביוב זו נבנתה בימי רומא העתיקה על מנת לנקז ביצות ושפכים מהעיר רומא, ונשפכה לתוך נהר הטיבר. הקלואקה מקסימה נוסדה ככל הנראה בסביבות שנת 600 לפנה"ס על ידי מלכהּ החמישי של רומא, לוקיוס טארקוויניוס פריסקוס, שנעזר לשם בנייתהּ במהנדסים אטרוסקים מיומנים ופועלים מקרב הפלבאים.

בראשיתהּ הייתה ככל הנראה תעלה פתוחה אליה נוקזו שלושה פלגי מים משלוש גבעות סמוכות שתועלו דרך הפורום עד לשפך הטיבר. התעלה כוסתה במשך השנים לאחר שנבנו מעליה בתים ומבני ציבור בשל הצפיפות ההולכת וגוברת בתוך העיר. מערכת הביוב המסועפת ניקזה שפכים מבתי מרחץ ציבוריים כמרחצאות דיוקלטיאנוס, מזרקות, שירותים ציבוריים ומבני ציבור. בבתים פרטיים נאלצו עם זאת להסתפק בבורות שופכין.

הקלואקה מקסימה תוחזקה היטב במשך השנים ואף עברה שיפוץ כללי תחת כהונתו של אגריפה כאיידיל בשנת 33 לפנה"ס. בתקופה המודרנית מה שנותר מהקלואקה חובר למערכת הביוב המודרנית.
במספר מקרים השליכו הרומאים גופות של בני אדם לתוך הקלואקה במקום לקברם. המפורסמים שבהם הם השלכתם של הקיסר אלאגבאלוס ושל הקדוש הנוצרי סבסטיאן הקדוש: זו של השני מתוארת בציורו הנודע של לודוביקו קראצ'י.

ניתן עדיין לצפות בשפך של הקלואקה ליד פונטה רוטו(אנ') וליד פונטה פלטינו(אנ'). ניתן לצפות בגרם מדרגות המוביל אליו בסמוך לבזיליקה יוליה(אנ') שבמתחם הפורום.

קישורים חיצוניים
----------------

ויקישיתוף מדיה וקבצים בנושא **קלואקה מקסימה** בוויקישיתוף
* קלואקה מקסימה, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 1073930718
* VIAF: 316764713
* WorldCat (עם VIAF): 316764713

 |